Diari Oficial de la Generalitat Valenciana


Sumari del DOGV 2737, del 29-04-1996 (1996/838053)

ORDRE de 9 d'abril de 1996, de la Conselleria de Cultura, Educació i Ciència, per la qual es convoca concurs públic per a la concessió de beques de formació de personal tècnic d'arxius en centres de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/09/(5)/dof/vci/html**

### Dades del document

Número de DOGV
:   2737

Data del DOGV
:   29-04-1996

Secció del DOGV
:   DISPOSICIONS GENERALS

Número del document
:   1996/838053


Data del document
:   09-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 9 d'abril de 1996, de la Conselleria de Cultura, Educació i Ciència, per la qual es convoca concurs públic per a la concessió de beques de formació de personal tècnic d'arxius en centres de la Generalitat Valenciana.   
El tractament dels fons documentals, així com els serveis prestats al públic pels arxius requereixen, a més de coneixements tècnics especialitzats, una pràctica que solament es pot adquirir mitjançant l'activa col·laboració en els treballs habituals que es realitzen en aquests centres, els quals ajuden a completar la formació del personal tècnic d'arxius.  
Fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Es convoca concurs públic per a la concessió de tres beques de formació de personal tècnic d'arxius en els següents centres de la Generalitat Valenciana:  
Arxiu del Regne de València, 1 beca.  
Arxiu Històric d'Orihuela, 1 beca.  
Arxiu Històric de Castelló de la Plana, 1 beca.  
Així mateix, s'aproven les bases per les quals es regeix aquesta convocatòria, incloses com a annex I a aquesta ordre, i el model de sol·licitud per a les esmentades beques.  
Segon  
L'abonament d'aquestes beques es realitzarà amb càrrec a l'aplicació pressupostària 55.56.430.13.111.67, dins la línia 4.08/000/96, anomenada ajudes per a la formació pràctica en arxius i biblioteques, per un import global de 1.600.000 pessetes.  
DISPOSICIONS FINALS  
Primera  
Es delega en el director general de Promoció Cultural la facultat de resoldre la concessió d'aquestes beques i se l'autoritza per què, en l'àmbit de les seues competències, adopte les mesures necessàries per al seu desenvolupament i execució.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós administratiu, d'acord amb allò previst en l'art. 58 de la Llei Reguladora de la Jurisdicció Contenciosa Administrativa, de 27 de desembre de 1956, dins del termini de dos mesos, comptadors a partir de la data en què es publique, davant la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a la Conselleria de Cultura, Educació i Ciència, d'acord amb allò establert en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 9 d'abril de 1996.  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Bases  
Primera   
L'objecte d'aquesta convocatòria és la concessió de tres beques de formació de personal tècnic d'arxius en centres de la Generalitat Valenciana.  
Segona  
Les beques objecte d'aquesta convocatòria s'adjudicaran mitjançant concurs entre les diverses persones que hi aspiren, i que reunesquen els següents requisits i els acrediten documentalment:  
a) Tenir la nacionalitat espanyola i residir en el territori de la Comunitat Valenciana.  
b) Haver finalitzat la llicenciatura en Geografia i Història en els cursos acadèmics 1993-94 o 1994-95.  
Tercera  
Les sol·licituds hauran de dirigir-se a la Direcció General de Promoció Cultural de la Conselleria de Cultura, Educació i Ciència, i es podran presentar al Registre General de la Conselleria de Cultura, Educació i Ciència; a les direccions territorials de Cultura i Educació d'Alacant, Castelló o València; als centres d'informació de l'Oficina d'Informació, Iniciatives i Reclamacions de la Generalitat Valenciana; o per qualsevol dels mitjans previstos en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds es podran recollir a la Conselleria de Cultura, Educació i Ciència, a les direccions territorials de Cultura i Educació d'Alacant, Castelló o València, i als centres d'informació de l'Oficina d'Informació, Iniciatives i Reclamacions de la Generalitat Valenciana.  
1) El termini de presentació de les sol·licituds serà de quinze dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. Si el darrer dia del termini fora inhàbil, s'entendrà que el termini expira el primer dia hàbil següent.  
2) Les sol·licituds deuran anar acompanyades de la documentació següent:  
a) Certificat acadèmic personal que acredite haver assolit la titulació corresponent, amb les qualificacions obtingudes per convocatòria i curs.  
b) Currículum vitae.  
c) Certificat d'empadronament.  
d) Tota la documentació que considere pertinent adjuntar com a mèrit personal. En cas de treballs realitzats o publicats caldrà adjuntar una còpia d'ells.  
e) Fotocòpia del DNI i número de telèfon.  
f) Número de compte i entitat bancària o d'estalvi, on hauran de fer-se els pagaments, en cas d'ésser concedida la beca.  
g) L'ordre de preferència dels arxius en els quals el sol·licitant vol aprofitar la beca.  
3) Tots els documents s'hauran de presentar originals o mitjançant fotocòpies degudament compulsades. Els documents que no acomplesquen aquests requisits no seran tinguts en compte a l'hora de baremar l'expedient personal del sol·licitant.  
4) Si la sol·licitud no reuneix els requisits previstos en aquesta base, hom requerirà l'interessat perquè, en el termini de 10 dies, complete la documentació exigida. Cas de no fer-ho, s'entendrà que es desisteix de la petició i aquesta serà arxivada.  
Quarta   
La duració de cadascuna de les beques serà de sis mesos, amb una dotació de 533.333 pessetes, la qual es pagarà en la seua totalitat en acabar el gaudiment de la beca. Per a efectuar el pagament s'haurà de presentar la memòria que s'especifica en la base cinquena, c).  
Aquestes beques són incompatibles amb altres que pogueren concedir-se per la mateixa o semblant activitat.  
Si el becari renuncia a la beca abans de l'acabament d'aquesta, se li pagarà la part proporcional de la beca.  
Cinquena  
Són obligacions dels beneficiaris:  
a) Col·laborar amb el personal tècnic de l'arxiu corresponent en els treballs específics que els encarreguen, raó per la qual hauran de romandre als locals del centre durant sis mesos, i realitzar el mateix horari del personal de l'arxiu. Els treballs que se'ls encarreguen estaran en funció de la formació tècnica dels becaris, i en cap cas substituiran les tasques ordinàries del centre. Es nomenarà, entre els tècnics de cada centre, els corresponents tutors per als becaris, els quals seran els que els encarreguen els treballs específics.   
b) Acreditar davant la Conselleria de Cultura, Educació i Ciència la realització de l'activitat o l'adopció del comportament, i el compliment dels requisits i les condicions que determinen la concessió o el gaudi de l'ajuda. En aquest sentit els tècnics del Servei del Llibre, Arxius i Biblioteques de la Conselleria de Cultura, Educació i Ciència supervisaran periòdicament la formació dels becaris en cada centre.  
c) Realitzar una memòria detallada de les tasques de formació realitzades pel becari. Aquesta memòria tindrà un mínim de 10 fulls i un màxim de 15 i s'haurà de presentar al Servei del Llibre, Arxius i Biblioteques en el termini de tres dies, una vegada acabada la beca.  
d) La submissió a les actuacions de control financer que corresponguen a la Intervenció General, en relació amb les subvencions i ajudes concedides.  
e) Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedent de qualsevol administracions o ens públics.  
f) Acreditar en la forma que determina l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer), que es troba al corrent de les seues obligacions tributàries i davant la Seguretat Social. Aquesta acreditació es realitzarà mitjançant la presentació de les certificacions escaients, expedides per les corresponents delegacions d'Hisenda i les tresoreries territorials de la Seguretat Social.  
Sisena   
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà produir la modificació de la resolució de concessió.  
L'import d'aquestes beques en cap cas podrà ésser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.  
Setena   
Quedarà sense efecte la concessió de la beca, després de l'audiència a la persona interessada, quan no s'hagi fet l'activitat que va motivar la concessió, quan deixaran de complir-se els requisits que s'hi exigien o quan s'incompliran, sense causa que ho justifique, les condicions establertes en la corresponent convocatòria.  
Vuitena   
Quan en l'exercici de les funcions d'inspecció o control, es deduesquen indicis de la incorrecta obtenció, aprofitament o destinació de la subvenció o ajuda percebuda, els agents encarregats de la seua realització podran acordar la retenció de les factures, els documents equivalents o substitutius i de qualsevol altre document relatiu a les operacions en què aquests indicis es manifesten.   
Novena   
Els treballs realitzats pels becaris quedaran en propietat de la Conselleria de Cultura, Educació i Ciència, i no podran ser utilitzats pels autors sense la corresponent autorització.  
Deu  
Per a la valoració dels mèrits dels sol·licitants es constitueix una comissió qualificadora que integraran:  
Presidenta: la cap del Servei del Llibre, Arxius i Biblioteques.  
Vocals:   
- El director de l'Arxiu del Regne de València.  
- El director de l'Arxiu Central de la Generalitat Valenciana.  
- La cap de la Secció de Documentació Bibliotecària.  
Secretari: El cap de la Secció d'Arxius.  
La Comissió Qualificadora elaborarà la seua proposta en el termini de 75 dies naturals, comptats a partir del dia següent que acabe el termini de presentació d'instàncies, tenint facultat per a realitzar mitjançant els seus membres totes les comprovacions que estime que calen per a la qualificació del mèrits adduïts, i també la realització, si s'escau, d'una prova pràctica o entrevista, si ho considera oportú.  
Una vegada finalitzada la corresponent valoració dels expedients de cadascun dels aspirants, la comissió qualificadora presentarà la corresponent proposta al director general de Promoció Cultural, el qual resoldrà l'adjudicació de les beques. La resolució es publicarà en el Diari Oficial de la Generalitat Valenciana.  
Alhora, la Comissió Qualificadora podrà formular proposta en el sentit que siguen declarades desertes les beques de col·laboració si, al seu parer, no hi hagués concursants amb mèrits suficients per a adjudicar-les.  
Si en el termini de tres mesos, comptats des del dia en que acabe el termini de presentació d'instàncies, no s'aprovara la resolució per part de l'òrgan competent, s'entendrà que totes les sol·licituds presentades pels interessats resten desestimades.  
Onze   
Les condicions de mèrit avaluables per la comissió qualificadora, que s'hauran de presentar justificades com cal, i les puntuacions que s'atorgaran són les següents:  
a) Expedient acadèmic personal, de 0 a 8 punts.  
b) Realització de cursets especialitzats o assignatures durant la carrera que tinguen relació amb els arxius, de 0 a 4 punts.  
c) Altres mèrits relacionats amb la matèria objecte d'aquesta convocatòria que es puguen al·legar, de 0 a 4 punts.  
d) Altres titulacions que no constituesquen requisit per a la concessió de la beca:  
- Títol de doctor, 2 punts.  
- Títol de llicenciat o equivalent, 1 punt.  
- Diploma universitari o equivalent, 0,5 punts.  
Les sol·licituds que no aconseguesquen un mínim de quatre punts en l'avaluació general seran desestimades tant pel que fa a la concessió de les beques com per a l'elaboració de les llistes d'espera.  
Dotze   
La concessió i el benefici de la beca no suposarà cap vinculació laboral o administrativa amb la Conselleria de Cultura, Educació i Ciència, ni amb cap dels arxius dependents de la Generalitat Valenciana, ni suposa cap compromís d'incorporació posterior a les plantilles dels esmentats centres.  
ANNEX II  
Sol·licitud de beca de formació de personal tècnic d'arxius en centres de la Generalitat Valenciana   
A) Dades personals  
Nom i cognoms ...  
Domicili ...  
Localitat ... Codi postal ...  
Telèfon ...  
DNI i NIF ...  
B) Ordre de preferència dels centres que sol·licita  
1) ...  
2) ...  
3) ...  
C) Documentació personal  
- Currículum  
- Certificat d'empadronament  
D) Títols oficials i certificació acadèmica personal  
- Títol  
- Centre i data d'expedició  
- Expedient acadèmic personal  
E) Altres títols  
F) Cursos d'especialització relacionats amb arxius  
G) Experiència professional  
H) Altres mèrits  
I) Entitat bancària o d'estalvi i número de compte  
- Banc/Caixa   
- Núm. compte  
- Sucursal  
La persona sol·licitant es compromet a acceptar les bases d'aquesta convocatòria, a assistir i participar plenament en els programes de formació, cas de ser adjudicatària, i declara que totes les dades acadèmiques i professionals que addueix són certes.  
..., ... de ... de 1996  
(signatura)   
CONSELLERIA DE CULTURA, EDUCACIó I CIèNCIA.   
DIRECCIó GENERAL DE PROMOCIó CULTURAL.


Còpia Permalink ELI